

**  **

**S A J T Ó K Ö Z L E M É N Y**

**Az élelmiszeripart is elérte a digitális forradalom**

**Az idei évben negyedik alkalommal megrendezett PREGA Konferencia a szántóföldi, a növénytermesztési és az állattenyésztési szekción túlmenően, az élelmiszeripar iránt érdeklődőket is várta 2018 február 21-én, a Hotel Aquaworld Resortban. Ennek alkalmából az élelmiszeripar meghatározó szereplői gyűltek össze, hogy felvázolják a hazai élelmiszeripart érintő kihívásokat és kísérletet tegyenek azok megoldására.**

Az előzetes várakozásoknak megfelelően, az idei PREGA – Precíziós Gazdálkodási és Agrárinformatikai Konferencia és Kiállítás élelmiszeripari szekcióval egészült ki. Az előadások fókuszában a „digitalizálódó” élelmiszeripart érintő kérdések álltak.

**Dr. Kis Miklós Zsolt** a Miniszterelnökség agrár-vidékfejlesztésért felelős államtitkára kihangsúlyozta, hogy a hazai élelmiszeripari szektor a közel 1300 milliárd keretösszegű Vidékfejlesztési Program pályázataiból részesülhet támogatásban, amelynek több mint 50 százaléka beruházásokra lett elkülönítve. A Program célja a vállalkozások fejlesztése, versenyképességük javítása és a jövedelembiztonság megteremtése.

**Éder Tamás** a Bonafarm Csoport vállalati kapcsolatokért felelős igazgatója előadásában szorgalmazta az elérhető új innovatív technológiák élelmiszeriparba történő átültetését és az erre épülő stratégiai szemlélet kialakítását. Ugyanakkor fontos szerepet tulajdonított a szabályozási környezet újragondolásának, hogy a jogalkotás ezzel is segítse a szektor versenyképességének növekedését.

**Dr. Süth Miklós** a Fornetti Kft. stratégiai igazgatója a technológiai és az egészségtudatos életmód kapcsolatát emelte ki előadásában. Megemlítette, hogy hazánkban a Fornetti Kft. alkalmazta elsőként a hidrogénezéstől mentes, kvázi transz-zsírsav mentes margarinokat termékeik előállításánál. Továbbá a változó fogyasztói igények teljes körű kielégítése céljából a gyártás során digitális termelésirányítási és támogatói rendszereket vezettek be a Fornetti Kft.-nél.

**Köves Gergely** a TE-FOOD International GMBH képviseletében, bemutatta a magyar fejlesztésű TE-FOOD rendszert. Ennek segítségével több mint 6 ezer vállalkozás által megtermelt élelmiszeripari terméket tettek 30 millió lakos számára elérhetővé Vietnámban. A termékek a teljes ellátási láncban nyomonkövethetők és a vásárlók részletes információt kaphatnak a megvásárolt termékekről. Az élelmiszerbiztonság szemszögéből, a hatóságok felügyeleti munkája hatékonyabbá vált és a szükséges beavatkozások célirányos, precíziós végrehajtására vált lehetőség.

**Zarándy Tamás** a Századvég Gazdaságkutató Zrt., energetikai üzletágának igazgatója ismertette az élelmiszeripar villamosenergia felhasználásának főbb tendenciáit. Szorgalmazta az okos energetikai technológiák széleskörű bevezetését az élelmiszeriparban a különböző energetikai hatékonyságot célzó beruházások végrehajtása érdekében. Előadásában kitért az iparág várható napenergia felhasználásának alakulására is.

**Berczeli Attila** (Campden BRI Magyarország Nonprofit Kft.), **Udvardy István** (SmartFreq Kft.) és **Dr. Véha Antal** (Szegedi Tudományegyetem) előadásában különféle szenzortechnológiákról nyerhettek betekintést az érdeklődők. Az élelmiszeriparból hozott példák segítségével bemutatták, hogy a digitalizáció számos eszköze alkalmazható az élelmiszerláncban, amelyek segítségével egyidejűleg a termékek minőségi paramétereinek fejlesztése és az erőforrások hatékonyabb felhasználására válik lehetőség.

**Dr. Biacs Péter** a Közért+ Zrt. vezérigazgatója, és **Balog Zsolt** a Supp.li Kft. tulajdonosa a digitális kereskedés rejtelmeibe vezette be az érdeklődőket. Hangsúlyozták, hogy a kereskedelemben érdekeltek az új digitális értékesítési csatornákhoz történő csatlakozás segítségével rugalmasabb, rövidebb ellátási láncon keresztül lesznek képesek a termékeit eljuttatni a fogyasztókhoz. Ez egyszerre jelent kockázatot és lehetőséget az élelmiszeripar számára.

**Dr. Vajda Balázs** a Pápai Hús Kft. minőségfelügyeleti főosztályvezetője a nagy múltú Pápai Hús Kft.-nél végrehajtott fejlesztésekről tartott előadást. Megtudhattuk, hogy a vállalat a növekvő minőségügyi elvárásokon felül a hatékonyságot és az élelmiszer-biztonságot meghatározó folyamatok fejlesztését is szem előtt tartva szélesíti a vállalat exportpiacait. Véleménye szerint kizárólag a termelési hatékonyság fokozásával lehet vezető piaci szerepet betölteni.

Az előadásokon kívül, további kettő kerekasztal beszélgetés is az élelmiszeripari szekció fontos részét képezte, ahol az ágazati fejlesztések, beruházások megtérülését boncolgatták a résztvevők. Ezeken túl megemlítették a hazai felsőoktatás és a szabályozási környezet szerepét a hazai élelmiszeripar előtt álló kihívások leküzdésében.